ALT บวก 3% ส่งซิกผลงาน Q3 สดใส! ด้านโบรกฯแนะ “ซื้อ” ชูเป้า 9.90 บาท
ALT บวก 3% ส่งซิกผลงาน Q3 สดใส! ล่าสุด ณ เวลา 10.56 น. ราคาอยู่ที่ 7.15 บาท บวก 0.20 บาท หรือ 2.88% สูงสุดที่ 7.25 บาท ต่ำสุดที่ 7.05 บาท มูลค่าซื้อขายที่ 18.46 ล้านบาท โบรกฯแนะ “ซื้อ” ชูเป้า 9.90 บาท
20 มิ.ย. 2560

ผู้สื่อข่าวรายงานว่า ราคาหุ้นบริษัท เอแอลที เทเลคอม จำกัด (มหาชน) หรือ ALT ณ เวลา 10.56 น. ราคาอยู่ที่ 7.15 บาท บวก 0.20 บาท หรือ 2.88% สูงสุดที่ 7.25 บาท ต่ำสุดที่ 7.05 บาท มูลค่าซื้อขายที่ 18.46 ล้านบาท ขณะที่ดัชนีตลาดหุ้นไทยโดยรวมลบ 0.03%

นายภาณุกรณ์ พึ่งประดิษฐ์ ผู้จัดการฝ่ายนักลงทุนสัมพันธ์ ALT เปิดเผยว่า บริษัทคาดแนวโน้มธุรกิจในช่วงไตรมาส 3/60 จะเริ่มมีทิศทางที่ดีขึ้น จากในช่วงครึ่งปีแรกของปีนี้ เนื่องจากบริษัทจะทยอยรับรับรู้รายได้จากการเปิดให้บริการเช่าโครงข่ายสายเคเบิลใยแก้วนำแสงบนเสาโทรเลขตามทางรถไฟทั่วประเทศ
โดยขณะนี้อยู่ระหว่างรอเซ็นสัญญากับผู้ให้บริการค่ายโทรศัพท์มือถือในประเทศไทย และรอการเซ็นสัญญากับลูกค้าต่างประเทศที่มีความต้องการให้ไทยเป็นศูนย์กลางกระจายข้อมูลไปยังกลุ่มประเทศ CLMV (กัมพูชา ลาว เมียนมา และเวียดนาม) ซึ่งเบื้องต้นคาดว่าจะสามารถเซ็นสัญญาได้ภายในไตรมาส 3-4 ของปีนี้ ทั้งนี้โครงการดังกล่าวอยู่ระหว่างการทดสอบ และจะเปิดให้บริการเช่าโครงข่ายฯภายในไตรมาส 3/60 เป็นต้นไป
ส่วนแนวโน้มธุรกิจในช่วงไตรมาส 2/60 ยังคงทรงตัวต่อเนื่องจากช่วงไตรมาส 1/60 โดยขณะนี้บริษัทมีมูลค่างานในมือ (Backlog) ประมาณ 500 ล้านบาท ซึ่งจะทยอยก่อสร้างติดตั้งโครงข่ายให้กับลูกค้า และจะรับรู้รายได้ภายในปีนี้ประมาณ 80% ของยอดงานในมือทั้งหมด โดยภาพรวมของธุรกิจติดตั้งโครงข่ายในช่วงครึ่งปีแรกมีมูลค่างานจ้างออกมาจำนวนไม่มากเท่าที่ควร ส่วนธุรกิจขายสินค้ายังมีทิศทางที่ทรงตัวต่อเนื่อง
ดังนั้น จึงทำให้บริษัทยังคงประเมินแนวโน้มรายได้ในปีนี้จะเติบโต10% จากงวดปี 2559 ที่มีรายได้จำนวน 2,039 ล้านบาท โดยเป็นผลจากการเริ่มรับรู้รายได้แบบประจำ จากการที่ในช่วงไตรมาส 3/60 จะเปิดให้เช่าโครงข่ายสายเคเบิลใยแก้วตามแนวรถไฟ ซึ่งจะมีลูกค้าจากไทย และต่างชาติมาเซ็นสัญญาเช่า
อย่างไรก็ตาม ในปลายปีนี้บริษัทจะก่อสร้างโครงข่ายให้เช่าสายเคเบิลใยแก้วนำแสงที่ร่วมดำเนินธุรกิจกับพันธมิตรในสหภาพเมียนมาแล้วเสร็จ และจะสามารถเริ่มรับรู้รายได้จากค่าเช่าได้ตั้งแต่ในปี 2561 อีกทั้งอยู่ระหว่างการเจรจากับผู้ให้บริการเดินรถไฟฟ้า ซึ่งบริษัทมีแผนจะวางโครข่ายให้บริการตามแนวรถไฟฟ้า
 
ด้าน บล.ฟิลลิป (ประเทศไทย) ระบุใบทวิเคราะห์ แนะนำ “ซื้อ”  ALT ที่ราคาเป้าหมาย 9.90 บาท โดยคาดผลการดำเนินงานในปี 60 จะเติบโตดีขึ้น เพราะมีมูลงานที่เพิ่มขึ้น แต่ได้ปรับลดประมาณการกำไรในปี 60 มาอยู่ที่ระดับ 329 ลบ. จากเดิมอยู่ที่ 349 ลบ.
เนื่องจากคาดว่าบริษัทเลื่อนเปิดให้เช่าโครงข่ายโครงข่ายสายเคเบิลใยแก้วนำแสงบนเส้นทางรถไฟ และผู้ให้บริการค่ายมือถือบางรายจะชะลอการลงทุน